Публичната база данни на Евростат предоставя европейска статистика за аквакултурите със следните набори от данни (на английски):

·Production from aquaculture excluding hatcheries and nurseries (Продукция от аквакултури, с изключение на рибарници и развъдници) (fish_aq2a);

·Production of fish eggs for human consumption from aquaculture (Продукция от аквакултури на хайвер за консумация от човека) (fish_aq2b);

·Input to capture-based aquaculture (Принос към аквакултури на основата на улов) (fish_aq3);

·Production of hatcheries and nurseries at eggs stage in life cycle (Продукция от рибарници и развъдници на етап яйца в жизнения цикъл) (fish_aq4a); и

·Production of hatcheries and nurseries at juvenile stage in life cycle (Продукция от рибарници и развъдници на етапа на млади екземпляри от жизнения цикъл) (fish_aq4a).

Освен това половината от държавите членки публикуват данните в национални онлайн бази данни или като годишни таблици за изтегляне. Достъпът до тези продукти е винаги безплатен.

2.4.2 Публикации и таблици с данни

Евростат публикува данни и статии относно аквакултурите в своя онлайн наръчник за европейска статистика „Statistics Explained“ и в статистически сборници .

Повечето държави членки редовно публикуват статистика относно аквакултурите в различни доклади, в някои случаи заедно със съобщения за медиите.

2.4.3 Метаданни

Евростат събира национални доклади за качеството всяка година, както се изисква съгласно приложение 6 към Регламент (ЕО) № 762/2008. В тези доклади се съдържа подробна информация относно качеството на данните и на методите, използвани за събирането им. Лицето, отговарящо за метаданните на ЕСС , събира националните доклади за качеството, които следват насоките на Европейската статистическа система.

Европейските референтни метаданни, включително доклад за качеството на статистиката относно аквакултурите на равнището на ЕС, се публикуват в публичната база данни на Евростат заедно с посочените по-горе таблици с данни. Държавите преглеждат метаданните всяка година.

2.5 Поверителност на данните

Основен недостатък в статистиката относно аквакултурите, събирана съгласно Регламент (ЕО) № 762/2008, е големият брой клетки с поверителна информация. За това има две основни причини. Първо, в регламента се призовава за много подробно структуриране на данните, което на свой ред води до много фрагментирани данни. Второ, секторът на аквакултурите е силно специализиран, тъй като има предприятия, които отглеждат много малко видове с един основен производствен метод или производствена среда. В резултат на това много от данните за отделните биологични видове и от агрегатите станаха поверителни.

През 2018 г. почти половината държави членки са изправени пред проблеми с поверителността на данните относно основния набор от данни за продукция на аквакултури. Това означава, че агрегатите на ЕС остават поверителни за повечето биологични видове често поради поверителни данни в една държава членка. За 2016 г. обаче бяха публикувани общият обем и общата стойност на националната продукция за всички държави членки, докато през 2017 г. и 2018 г. тези данни станаха поверителни за Латвия. Поверителните данни на една държава членка възпрепятстваха публикуването на агрегатите на ЕС за приноса към аквакултури на основата на улов. Данните за продукцията на хайвер за консумация от човека в целия ЕС останаха поверителни поради производствена ниша в три държави членки, докато тези за националната продукция в Испания и Унгария станаха поверителни през 2018 г. Данните за продукцията от рибарници и развъдници бяха поверителни в няколко държави членки.

Евростат и държавите членки вложиха време и усилия, за да направят достъпни за потребителите възможно най-много данни, като същевременно запазят статистическата поверителност и поддържат процеса възможно най-ефективен.

3 Тежест и разходна ефективност

Евростат оцени разходната ефективност на събирането на данни за аквакултурите съгласно Регламент (ЕО) № 762/2008, използвайки методологичните доклади на държавите за 2018 г., заедно с анализа на разходите по статистически продукти, извършван всяка година от Европейската статистическа система. Анализът на разходите е от 2019 г. и обхвана събирането на данни за аквакултурите за референтната 2017 г. Двадесет и четири държави отговориха на анализа на разходите; в парично изражение средните разходи са приблизително 105 000 EUR годишно. Пряко сравнение със стойността от последното отчитане не е възможно, тъй като не всички държави отговориха и на двете отчитания. Седемнадесет държави отчетоха разходи както при предходното, така и при текущото отчитане. За тези държави разходите са намалели с 3 %.